Latvijas Policijas akadēmija
Latvijas Policijas akadēmija (LPA) bija specializēta valsts augstskola Latvijā, kuras darbības pamatvirziens bija sniegt profesionālo un akadēmisko izglītību tiesību zinātnēs. Akadēmija tika dibināta 1991. gada 22. maijā kā Latvijas Republikas Iekšlietu ministrijas akadēmija, taču jau 1992. gada 4. maijā tika pieņemts Policijas akadēmijas nosaukums. Akadēmijas iekšējo kārtību regulēja Latvijas Policijas akadēmijas Satversme. Tās lēmējinstitūcijas bija LPA Satversmes sapulce un LPA Senāts. 2010. gada 1. janvārī akadēmija tika likvidēta. Bijušajiem LPA studentiem tika nodrošināta iespēja turpināt studijas līdzvērtīgās Latvijas Universitātes studiju programmās. Akadēmijā 2006.—2007. mācību gadā kopumā studēja nedaudz vairāk kā 3000 studenti, savukārt akadēmiskā personāla sastāvā bija 135 docētāji. Latvijas Policijas akadēmija atradās Ezermalas ielā 8, Rīgā. Pēc akadēmijas likvidācijas uz tās telpām pārcēlās Valsts policijas koledža.